Anne Baastrup (SF), 2000-02-03:
Nu vil jeg prøve at give hr. Peter Skaarup en overraskelse.
Jeg vil nemlig læse op fra straffeloven.
Jeg tror aldrig nogen sinde, hr. Peter Skaarup har læst den her bestemmelse.
Det drejer sig om straffelovens § 133: »Den, som fremkalder opløb med det forsæt at øve eller true med vold på person eller gods, straffes med fængsel indtil 3 år eller hæfte.
På samme måde straffes de, der ved et opløb, under hvilket nævnte formål er lagt for dagen, optræder som opløbets ledere, samt enhver deltager, der undlader at efterkomme øvrighedens lovligt forkyndte påbud til mængden om at skilles.
Begås der under sådant opløb nogen under dets formål hørende forbrydelse, straffes opløbets anstiftere eller ledere samt deltagerne i den begåede forbrydelse med fængsel indtil 6 år, for så vidt forbrydelsen ikke efter sin beskaffenhed medfører større straf«.
Jeg vil så også overraske hr. Peter Skaarup med vores medvirkensbestemmelse.
Det er straffelovens § 23.
Jeg nøjes med stk. 1: »Den for en lovovertrædelse givne straffebestemmelse omfatter alle, der ved tilskyndelse, råd eller dåd har medvirket til gerningen.«
Til slut vores forsøgsparagraf.
Det er § 21 i straffeloven, hvis hr. Peter Skaarup på et tidspunkt har tænkt sig at slå op i den: »Handlinger, som sigter til at fremme eller bevirke udførelsen af en forbrydelse, straffes, når denne ikke fuldbyrdes, som forsøg.«
Hvad er det, hr. Peter Skaarup vil derudover, andet end at have mulighed for, at der lige oven over står, at det er multietniske grupper, der skal rammes.
Hr. Peter Skaarup og hans parti ønsker at få den overskrift på Folketingets dagsorden, at multietniske grupper virker ved vold.
Og hvad er det så, når hr. Peter Skaarup står her i salen og skal forklare sig?
Hr. Peter Skaarup kan jo i virkeligheden ikke stå inde for det her beslutningsforslag.
Hr. Peter Skaarup har jo overhovedet ikke læst straffelovens bestemmelser.
Det ville være smart, hvis hr. Peter Skaarup her ville fortælle, hvad det ud over medvirkensbestemmelsen er, hr. Peter Skaarup ønsker skal straffes. Og i givet fald: Hvad er det så for nogle grupperinger inden for de multietniske grupper, der specielt virker ved vold?
Nu er det rent faktisk sådan, at hr. Peter Skaarup ikke kender sit eget beslutningsforslag.
Det beslutningsforslag, der er til afgørelse her i Folketinget i dag, har ikke på noget tidspunkt en bestemmelse om nazistiske grupper.
Det står ikke i den tekst, der skal vedtages.
en enkelt sætning om det i bemærkningerne, men det står ikke i det øvrige.
Sagen er den, at hver evig eneste gang Dansk Folkeparti ønsker at rejse et retspolitisk emne, så er det altid med overskriften »multietniske grupperinger«.
Har hr. Peter Skaarup dog ingen anstændighed?
Ville det ikke være smart, hvis hr. Peter Skaarup svarede på mit spørgsmål: Hvad er det konkret for en ændring af medvirkensbestemmelserne, som hr. Peter Skaarup ønsker?
Har hr. Peter Skaarup overhovedet læst medvirkensbestemmelsen?
Er hr. Peter Skaarup opmærksom på, at det - når justitsministeren er nede i EU og snakker om vores medvirkensbestemmelser - er meget, meget vidtgående?
Eller hr. Peter Skaarup deltager måske ikke i Retsudvalgets diskussioner om det?
Fordi dér er jo ikke overskrifter.